Diari Oficial de la Generalitat Valenciana


Sumari del DOGV 2854, del 23-10-1996 (1996/839640)

RESOLUCIÓ de 3 de novembre de 1995, de la directora general de Qualitat Ambiental, sobre declaració d'impacte ambiental.
------------------------------------------------------------------------------------------------------------------------

### Dades del document

Número de DOGV
:   2854

Data del DOGV
:   23-10-1996

Secció del DOGV
:   ALTRES DISPOSICIONS

Número del document
:   1996/839640


Data del document
:   03-11-1995

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 3 de novembre de 1995, de la directora general de Qualitat Ambiental, sobre declaració d'impacte ambiental.   
Vist l'expedient 248/93-AIA, sobre el projecte de revisió de les Normes Subsidiàries de Planejament de Borriol (Castelló), promogut per l'Ajuntament de Borriol.  
Vist que, amb data de 2 i 9 de desembre de 1993, l'Ajuntament de Borriol va remetre a aquesta Conselleria de Medi Ambient un exemplar de l'estudi d'impacte ambiental corresponent al projecte de revisió de les normes subsidiàries de planejament i còpia de les al·legacions presentades al projecte de revisió durant el període d'exposició pública d'aquest.  
Vist que, amb data de 21 de desembre de 1993, es va comunicar a l'Ajuntament de Borriol la necessitat de completar la documentació aportada, i s'hi va requerir còpia dels documents tècnics propis de la legislació urbanística, aprovats provisionalment per ple municipal, relatius a la revisió de les normes subsidiàries. Alhora, s'indicava també la necessitat d'aportar certificat del resultat del tràmit d'exposició pública de l'estudi d'impacte ambiental.  
Vist que, amb data de 28 de febrer de 1995, l'Ajuntament de Borriol va remetre a aquesta Direcció General un exemplar complet de la documentació tècnica integrant de la revisió de les normes subsidiàries de planejament.   
Vist que, com no es va rebre el certificat sol·licitat sobre el tràmit d'exposició pública de l'estudi d'impacte ambiental, se'n va reiterar a l'Ajuntament la sol·licitud de tramesa amb data de 3 d'abril de 1995.  
Vist que, dins del tràmit previst amb aquest efecte en la legislació ambiental (Decret 162/90, de 15 d'octubre) es van efectuar les següents consultes:  
- Servei de Residus i Contaminació pertanyent a aquesta direcció general (3 d'abril de 1995).  
- Servei de Planificació de Recursos Hidrològics pertanyent a aquesta direcció general (3 d'abril de 1995).  
- Servei d'Espais Naturals pertanyent a la Direcció General de Conservació del Medi Natural (3 d'abril de 1995).  
- Direcció General de Patrimoni Artístic de la Conselleria de Cultura (7 d'abril de 1995).  
- Serveis Territorials de Medi Ambient de Castelló (7 d'abril de 1995).  
- Direcció General d'Interior de la Conselleria d'Administració Pública (7 d'abril de 1995).  
Vist que, com a resposta a la consulta efectuada, es rep, amb data de 25 d'abril de 1995, un informe del Servei de Residus i Contaminació, en el qual s'indica que el terme municipal de Borriol, segons les previsions del Pla Estratègic d'Infraestructures de Tractament de Residus Sòlids Urbans de la Comunitat Valenciana, es troba dins de la Unitat de Gestió de Residus de la Plana, i dins de la Unitat de Servei núm. 2 per al tractament d'inerts, sense que estiga previst localitzar, en principi, cap abocador d'inerts dins del propi municipi.  
S'hi indica, a més, que en les normes urbanístiques caldria establir ordenances adequades pel que fa a la recollida de residus i de la reserva de sòl per a contenidors als viaris de nova constitució, com també exigir una adequada gestió dels residus inerts per a l'atorgament de llicències d'obres i concessions de cèdules d'habitabilitat o llicències d'activitat.  
D'altra banda, s'informa sobre la conveniència d'efectuar una reserva de sòl d'una ha, aproximadament, per a un abocador controlat de residus sòlids urbans.  
Vist que els serveis tècnics d'aquesta Direcció General van realitzar, amb data d'11 de maig de 1995, una visita d'inspecció a les zones objecte d'anàlisi al terme municipal.  
Vist que, amb data de 16 de maig de 1995, es va remetre una comunicació a l'Ajuntament en la qual, després de reiterar la sol·licitud de tramesa del certificat del tràmit d'exposició pública de l'estudi d'impacte ambiental, i després d'adjuntar-hi una còpia de l'informe rebut del Servei de Residus i Contaminació, es va sol·licitar a l'Ajuntament l'ampliació de l'estudi d'impacte ambiental en aquells punts en els quals resulta insuficient, punts que poden resumir-se en el següent:  
1. Tramesa d'un plànol de classificació del sòl vigent al terme municipal.  
2. Reparació de la deficiència consistent en el fet que l'estudi d'impacte ambiental analitza una situació i unes previsions que no coincideixen exactament amb les previsions del document de planejament que es tramita, ja que existeixen diferències en els sòls aptes per a urbanitzar Z.U.7 i 8, SAU. nuclis 1, 2, 3, 4, 5, 6, 7 i 8, i SAU. Z.I.2.  
3. Necessitat d'incloure-hi com a sòl no urbanitzable d'especial protecció tots aquells terrenys forestals, segons previsions de la Llei 3/93, Forestal de la Comunitat Valenciana, i també tots aquells terrenys naturals, seminaturals o incultes segons les prescripcions de la Llei 4/92, del Sòl No Urbanitzable de la Comunitat Valenciana, a més de la necessitat de justificar, si s'escau, el perquè de la no inclusió en aquest tipus de sòl de terrenys amb aquestes característiques, tot això atesa la realitat física i la importància dels valors ambientals del terme municipal.  
Vist que, amb data de 22 de maig de 1995, es va rebre un informe dels Serveis Territorials de Castelló de la Conselleria de Medi Ambient, en el qual se subratlla una sèrie de deficiències que poden resumir-se en els següents apartats:  
Pel que fa als sistemes de tractament de residus:  
La reserva de sòl per al tractament dels residus sòlids urbans es localitza en terrenys aptes des del punt de vista geològic, a causa de la baixa permeabilitat d'aquests; ara bé, caldria redefinir la superfície seleccionada amb la finalitat de no afectar els barrancs menuts que s'hi localitzen. Es recomana també la realització d'una reserva de sòl de 2 ha per a un abocador controlat de residus inerts.  
Pel que fa als sistemes de depuració d'aigües residuals:  
Cal garantir el tractament de totes les aigües residuals generades al terme municipal (nucli urbà, nuclis exteriors, zones residencials, etc.), evitant els actuals abocaments incontrolats. Es reservarà sòl per a aquest sistema general, i s'hi inclouran les instal·lacions de l'actual depuradora i aquells necessaris per a futures ampliacions d'aquesta d'acord amb les previsions de cabals que cal tractar.  
Pel que fa al proveïment d'aigua potable:  
Cal establir un perímetre de protecció, com a sòl no urbanitzable de protecció dels proveïments, per a les captacions d'aigua que proveïsquen els nuclis residencials, sobretot tenint en compte la proximitat d'algunes d'aquestes a les zones industrials i la possibilitat que es produïsquen abocaments contaminants incontrolats.  
Pel que fa a la zona industrial:  
Es garantirà la depuració de les aigües residuals, i s'establiran les necessàries ordenances d'abocament a la xarxa de sanejament.  
Pel que fa al sòl no urbanitzable de protecció del domini públic hidràulic i barrancs:  
Es classificaran d'aquesta manera tots els llits dels principals barrancs i rambles existents al terme municipal. Caldrà incloure-hi el riu Sec o de Borriol i els barrancs de les Ermites, Malvestit, la Mola, la Botalària, de la Penya i Codina.  
Pel que fa a les ordenances municipals:  
S'elaboraran ordenances municipals sobre abocaments de materials inerts, sobre abocaments a la xarxa municipal d'aigües residuals i sobre la contaminació acústica (protecció contra sorolls i vibracions).  
Pel que fa al sòl no urbanitzable comú d'ús miner:  
El sòl no urbanitzable comú d'ús miner que es troba situat al SW de la urbanització La Coma s'ha de grafiar en la localització correcta, aproximadament uns 600 m més al sud-oest, i es delimitarà d'acord amb la superfície d'explotació atorgada per la llicència municipal d'activitat, de manera que la superfície no afectada quedarà com a sòl no urbanitzable protegit.  
Pel que fa al sòl no urbanitzable d'especial protecció:  
Es considera insuficient la delimitació de sòl no urbanitzable de protecció forestal ateses les característiques físiques del medi, i caldrà una protecció més extensa per preservar les característiques actuals i per facilitar la regeneració a curt termini de l'estructura forestal, i així salvaguardar el sòl dels processos erosius, sobretot després dels incendis patits en els últims anys. Es proposa una delimitació mínima que recollirà els ecosistemes singulars i de major interès ecologicoambiental, com també els de caràcter forestal.  
Pel que fa a les vies pecuàries:  
S'hi han omès alguns trams de les vies pecuàries classificades núm. 1, 2, 3, 4, 5 i 7 i, per tant, caldrà considerar-los i grafiar-los adequadament.  
Vist que, amb data de 30 de maig de 1995, es va remetre a l'Ajuntament una còpia de l'esmentat informe dels Serveis Territorials de Medi Ambient de Castelló, perquè s'afegiren les seues determinacions en l'ampliació d'estudi requerida des d'aquesta direcció general.  
Vist que, amb data d'1 de juny de 1995, es va rebre un informe de la Direcció General d'Interior de la Conselleria d'Administració Pública, en el qual es posa de manifest l'existència de determinats riscos que caldrà tenir en compte, com ara:  
- L'existència de risc d'esllavissada baix en algunes urbanitzacions pròximes a la C-232 a l'Alcora.  
- L'alta vulnerabilitat a la contaminació d'aqüífers que fa imprescindible que s'exigisca el compliment de la legislació vigent, sobretot a la zona del polígon industrial.  
- L'existència de risc d'inundació, per la qual cosa cal respectar la capacitat dels llits dels barrancs, sobretot els que travessen sòl residencial i principalment el llit del riu Sec, el qual està disminuint-ne la secció a la zona del polígon industrial pels abocaments incontrolats de sòlids que s'hi efectuen.  
Vist que, amb data de 8 de juny de 1995, es va remetre a l'Ajuntament una còpia de l'esmentat informe de la Direcció General d'Interior de la Conselleria d'Administració Pública, perquè pogueren tenir-se en compte les seues determinacions i així prevenir els possibles riscos existents al terme municipal.  
Vist que, amb data de 7 de juliol de 1995, es va rebre un informe de la Direcció General de Patrimoni Artístic de la Conselleria de Cultura, en el qual s'indica:  
- Que el municipi de Borriol no ha realitzat l'inventari de béns etnològics existents.  
- Que cal considerar en les normes subsidiàries, com a zones arqueològiques que cal protegir, tots aquells jaciments arqueològics existents al terme municipal de Borriol. S'hi adjunta el següent llistat dels jaciments recollits en l'Inventari General de Jaciments Arqueològics de la Comunitat Valenciana de la Conselleria de Cultura:  
- Barranc de les Ermites (prehistòric).  
- Benifaet (medieval).  
- Calvari (medieval).  
- Castellet (ibèric i medieval).  
- Castellet de les Ermites (bronze).  
- Codina (medieval).  
- Cova Negra (mesolític).  
- Covetes del Molinas (prehistòric).  
- L'Abeller (bronze).  
- El Basero (medieval).  
- El Fortunyo (ibèric).  
- El Molinas (bronze).  
- El Palmar (romà).  
- Els Sentinelles (medieval).  
- Las Herrerías (bronze).  
- L'Assut (ibèric).  
- L'Assut II (ibèric).  
- L'Horta Vall (ibericoromà).  
- La Torreta (medieval).  
- Les Costes (medieval).  
- Les Ermites (medieval).  
- Les Forques (ibèric).  
- Mas de Jaume (ibèric).  
- Mas de Jaume II (medieval).  
- Mil·liari (romà).  
- Molinas II (epipaleoliticoeneolític).  
- Morico (medieval).  
- Palau i Moreria (medieval).  
- Raca (neoeneolític).  
- Raca II (medieval).  
- Raca III (ibericoromà).  
- Raca IV (medieval).  
- Restes del pont romà de Sant Vicent (romà).  
- La Joquera.  
Vist que, amb data de 24 de juliol de 1995, es va trametre a l'Ajuntament de Borriol, per al seu coneixement, una còpia de l'informe emès per la Direcció General de Patrimoni Artístic de la Conselleria de Cultura.  
Vist que, amb data de 16 d'octubre de 1995, l'Ajuntament de Borriol va remetre el certificat sol·licitat del tràmit d'exposició pública de l'estudi d'impacte ambiental. Al seu torn, va remetre un certificat del ple municipal celebrat el dia 11 d'octubre de 1995, en el qual es va adoptar, entre altres, l'acord d'aprovació del document de planejament corresponent al projecte definitiu de normes subsidiàries. Per fi, s'hi va adjuntar una còpia d'aquest document definitiu, en el qual es consideren les modificacions introduïdes a conseqüència de l'ampliació sol·licitada per aquesta direcció general, com es recull en l'apartat 1.6 («Informe al document de tramitació de 15 de novembre de 1994»), pàgina 5 de la memòria d'aquest projecte definitiu de normes subsidiàries de planejament. El contingut d'aquestes modificacions introduïdes es resumeix en els següents apartats:  
Pel que fa als riscos existents al terme municipal, posats de manifest per la Direcció General d'Interior:  
En la memòria de les normes subsidiàries es consideren, per a cada zona en concret, els riscos als quals se sotmet aquesta.  
S'estableix la necessitat de delimitar de forma exacta les àrees amb risc d'esllavissada, es comunicaran els resultats als veïns afectats i s'establirà, si cal, un pla d'emergència.  
Es prohibeix l'abocament de sòlids que disminuïsquen la secció del llit del riu Sec al nou polígon industrial. Aquesta prohibició s'estén a tots els barrancs del terme municipal.  
Pel que fa als sistemes de tractament de residus sòlids:  
D'acord amb les determinacions dels Serveis Territorials de Medi Ambient de Castelló, es modifica la delimitació dels 40.000 m2 reservats per a un abocador de residus sòlids urbans, i es classifiquen com a sistema general. Al seu torn, es reserven altres 20.000 m2 com a sistema general per a un abocador de residus inerts. Ambdues delimitacions es consideren, entre altres, en el plànol 1/71 d'Estructura General i Orgànica (E-1:10.000), com també en l'apartat 4.5.3 de la memòria i els articles 565 a 570 de les normes urbanístiques.  
Pel que fa als sistemes de depuració d'aigües residuals:  
En sòl urbà es classifiquen com a sistemes generals les parcel·les d'ubicació de les depuradores existents actualment, com també aquelles parcel·les en les quals es preveu la ubicació de cada depuradora que es construirà en el futur.  
Pel que fa al proveïment d'aigua potable al nucli urbà i altres nuclis poblacionals:  
Es classifiquen, com a sòl no urbanitzable de protecció dels proveïments d'aigua potable (SNUP 9), les zones delimitades per un cercle de 200 m de radi amb centre als pous de proveïment d'aigua potable. Aquest radi és provisional fins que l'organisme de conca establisca el perímetre exacte de protecció de cadascun d'ells. Aquests SNUP 9 es grafien en els plànols d'Estructura General i Orgànica E/ 1:10.000 i 1:5.000, i també en l'apartat 5.8.9.8 de la memòria i els articles 534 a 537 de les normes urbanístiques.  
Pel que fa a la zona industrial:  
S'estableixen alguns nivells màxims de concentració d'efluents i es recullen en els articles 105 i del 580 al 585 de les normes urbanístiques.  
Pel que fa al sòl no urbanitzable de protecció del domini públic hidràulic i barrancs (SNUP 2):  
Es protegeix com a SNUP 2 una franja de 20 m a cada costat del llit dels barrancs de les Ermites, Malvestit, la Mola, Botalària, de la Penya i Codina; per al riu Sec la franja de protecció que s'estableix és de 50 m a cada costat del llit. Aquesta protecció es recull en l'apartat 6.5.4.5 de la memòria i en els articles 506 a 509 de les normes urbanístiques, i es grafia en els plànols d'Estructura General i Orgànica.  
Pel que fa a les ordenances municipals:  
L'Ajuntament aprova l'actualització, paral·lelament a l'aprovació de les normes subsidiàries, de les ordenances municipals que tendeixen a evitar abocaments incontrolats de materials inerts, industrials i urbans, de la regulació de la contaminació acústica, i els abocaments d'efluents d'aigües residuals a la xarxa de clavegueres.  
Pel que fa al sòl no urbanitzable comú d'ús miner:  
Es modifica i reubica l'explotació minera situada a l'est de «La Coma», d'acord amb les determinacions dels Serveis Territorials de Medi Ambient de Castelló. Es reflecteix el canvi introduït en el corresponent plànol d'Estructura General i Orgànica.  
Pel que fa al sòl no urbanitzable d'especial protecció:  
Es reclassifica gran part del sòl no urbanitzable comú com a sòl no urbanitzable de protecció forestal (SNUP 8) i es distingeix, a més d'aquest, aquelles àrees que han estat víctimes d'incendis forestals amb posterioritat a 1992. La delimitació d'aquest SNUP 8 s'ajusta amb bastant fidelitat a les recomanacions efectuades sobre això pels Serveis Territorials de Medi Ambient de Castelló, i es recull en els plànols d'Estructura General i Orgànica, com també en l'apartat 4.9.1.3 de la memòria i en els articles 530 a 533 de les normes urbanístiques.  
Pel que fa a les vies pecuàries:  
Es grafia en els plànols d'Estructura General i Orgànica la continuïtat de les vies pecuàries 1, 2, 3, 4, 5 i 7, al llarg de tot el recorregut pel terme, i s'hi inclouen dues notes sobre delimitacions ja aprovades. Així mateix, es recull en l'article 538, l'amplària legal de cadascuna de les vies pecuàries classificades al terme municipal.  
Vist que l'estudi d'impacte ambiental ha estat exposat al públic durant el termini d'un mes, juntament amb el document general de normes subsidiàries del qual forma part, per mitjà d'un anunci de l'Ajuntament de Borriol publicat en el Butlletí Oficial de la Província de Castelló núm. 65, de 29 de maig de 1993, sense que s'hi hagen presentat altres al·legacions que les que es van presentar al document general de les normes, tot això segons el certificat de l'Ajuntament de Borriol amb data de 16 d'octubre de 1995.  
Atès que, tot i que així es recull en l'estudi d'impacte ambiental, no s'ha trobat en el document de planejament cap referència a la reserva de sòl com a sistema general Càmping, per la qual cosa no es pot incloure en aquesta declaració d'impacte.  
Atès que la classificació del sòl proposada en el projecte de revisió de les normes subsidiàries resulta, a grans trets, coherent amb la situació ambiental actual del terme municipal. En aquest sentit es classifiquen com a sòl no urbanitzable d'especial protecció la major part de les zones del terme municipal ocupades actualment per vegetació natural; i, a més, tenen la qualificació de sòl no urbanitzable d'especial protecció les fonts, coves, barrancs i rius, captacions de proveïment, jaciments arqueològics, zona d'interès geològic del barranc de la Botalària; tot això, a més de la zona corresponent al paratge natural del Desert de les Palmes.  
Atès que en el document definitiu, aprovat per ple municipal amb data d'11 d'octubre de 1995, es consideren en la major part tots els suggeriments posats de manifest per aquesta conselleria, i es reflecteixen les modificacions introduïdes com s'ha indicat més amunt.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5é de la Llei d'Impacte Ambiental i concordants del reglament que la desenvolupa.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en d'altres disposicions que hi són aplicables.  
Atès que l'article 5é de la Llei 2/1989 estableix que correspon a l'òrgan mediambiental la declaració d'impacte ambiental dels projectes als quals s'aplique aquesta llei.  
Atès que el Decret 182/1992, de 10 de novembre, del Govern Valencià, pel qual es modifica el Reglament Orgànic i Funcional de la Conselleria de Medi Ambient, atribueix a la Direcció General de Qualitat Ambiental la competència per a la tramitació i la formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent Declaració d'Impacte Ambiental  
Primer  
Estimar acceptable, únicament a l'efecte ambiental, el projecte de revisió de les Normes Subsidiàries de Planejament de Borriol, promogut per aquest ajuntament, i aprovat per ple municipal amb data d'11 d'octubre de 1995 i enviat a aquesta direcció general amb data de 16 d'octubre de 1995, en el qual es contemplen les modificacions introduïdes en relació amb l'ampliació d'estudi sol·licitada.  
Tot això mentre no s'entre en contradicció amb els següents condicionants:  
1. Es realitzaran controls de la qualitat de les aigües de consum de manera que complisquen en tot moment les prescripcions determinades en la reglamentació tecnicosanitària per al proveïment i control de qualitat de les aigües potables de consum públic (Reial Decret 1138/90).  
2. Qualsevol abocament que es pretenga realitzar a un llit públic o al subsòl haurà de comptar amb la preceptiva autorització de la Confederació Hidrogràfica corresponent. L'Ajuntament vigilarà perquè no es produïsquen abocaments il·legals, sobretot en el llit del riu Sec, i per a això s'assegurarà la connexió a la xarxa de sanejament per a la posterior depuració de totes les aigües residuals produïdes al terme, tant les procedents de les zones residencials com les industrials, i s'establiran les corresponents ordenances sobre abocament a la xarxa municipal. S'exigirà, si cal, un tractament en origen per a aquelles indústries o activitats els abocaments de les quals així ho aconsellen, amb vista a protegir la xarxa de clavegueres i el sistema depurador previst en cada cas. Aquesta depuració de les aigües residuals serà obligatòria per a la totalitat dels nuclis residencials (en sòl urbà i apte per a urbanitzar) existents o previstos al terme municipal. únicament es podran autoritzar, amb caràcter excepcional, sistemes de tractament en fossa sèptica en el cas d'edificacions aïllades en medi rural la connexió del qual amb la xarxa de clavegueres resulte inviable i sempre que aquestes no puguen afectar cap zona dins del perímetre de protecció de les captacions d'aigua potable.  
3. El destí final dels residus generats al terme municipal (inerts, assimilables a urbans, tòxics i/o perillosos), serà l'adequat a cadascun d'ells d'acord amb les característiques fisicoquímiques. Es prohibirà la crema de residus, llevat que es dote d'un sistema d'incineració adequat d'acord amb la legislació vigent.  
L'Ajuntament establirà una normativa adequada que prohibisca i sancione l'abocament incontrolat de runa al terme municipal. I procedirà, així mateix, en el termini màxim d'un any, a la neteja i restauració dels actuals abocadors incontrolats de residus dispersos pel terme municipal. Es redactaran, així mateix, ordenances adequades respecte de la recollida de residus d'acord amb el contingut de l'informe del Servei de Residus i Contaminació.  
4. L'Ajuntament vetllarà pel compliment de la legislació vigent relativa a la contaminació atmosfèrica (emissions i immissions) de les indústries i altres activitats que es desenvolupen al terme municipal. Caldrà, amb aquesta finalitat, adoptar les necessàries ordenances respecte de la contaminació atmosfèrica i acústica.  
5. El pla parcial que desenvolupe el sòl apte per a urbanitzar d'ús industrial incorporarà de manera prèvia a l'aprovació definitiva les següents determinacions:  
- Es justificarà la disponibilitat d'aigua per als usos previstos en el polígon.  
- Igualment, s'especificarà el destí previst per a les aigües residuals d'origen industrial que es produïsquen, el qual serà, en qualsevol cas, el tractament en estació depuradora i, per tant, no es permetrà cap abocament sense depuració prèvia.  
- En cas que s'opte pel tractament en una estació depuradora pròpia per al polígon (en coordinació, si cal, amb l'àrea industrial adjacent), el pla parcial haurà d'efectuar la corresponent reserva de sòl, qualificada com a sistema general, per a la ubicació d'aquesta depuradora. Si s'opta per la connexió a la depuradora municipal, s'acompanyarà un certificat de l'organisme responsable d'aquesta, en el qual s'indique que aquesta depuradora compta amb la capacitat i tractament adequats per a tractar les aigües que es produïsquen al polígon.  
- En qualsevol cas, els límits màxims permissibles per a l'abocament d'aigües residuals a la xarxa de clavegueres s'adaptaran als valors prevists en les ordenances d'abocaments que aprove l'Ajuntament, llevat que l'organisme responsable establisca altres límits pel que fa a les característiques de la depuradora en la qual es produïsca el tractament.  
- Si les característiques fisicoquímiques de les aigües residuals produïdes requeriren la depuració prèvia al tractament en la depuradora, l'Ajuntament de Borriol exigirà a les indústries la depuració prèvia de les aigües produïdes, fins nivells admissibles per al tractament i/o abocament.  
6. A causa de l'escassesa del recurs aigua, l'Ajuntament exigirà la reutilització de les aigües residuals depurades de la urbanització La Coma per al reg del camp de golf annex, «Club de Golf Mediterráneo», en funcionament des de la inauguració l'any 1978 i, per tant, amb anterioritat a la legislació d'impacte ambiental (Llei 2/89, de 3 de març, d'Impacte Ambiental).  
7. L'elaboració del catàleg definitiu a què fa referència l'article 578 de les normes urbanístiques, relatiu als elements arqueològics d'interès que cal protegir com a SNUP 5 a l'efecte de la Llei 16/85, de 25 de juny, del Patrimoni Històric Espanyol, es realitzarà d'acord amb les determinacions que sobre això es dicten des de la Conselleria de Cultura.  
8. Durant el període de vigència de les normes subsidiàries, l'Ajuntament de Borriol presentarà, amb una periodicitat anual i davant la Conselleria d'Agricultura i Medi Ambient, un informe ambiental en el qual es donarà compte del compliment del Programa de Vigilància Ambiental, dels efectes derivats de l'aplicació de les normes i del grau de correspondència d'aquests efectes amb els que preveu l'estudi d'impacte ambiental. A més dels controls especificats en l'esmentat programa, s'analitzaran els següents:  
- aparició d'edificacions disperses fora d'ordenació,  
- grau de compliment de la gestió dels residus sòlids urbans i inerts,  
- grau d'execució de les obres d'infraestructura i actuacions previstes per garantir el correcte tractament de les aigües residuals i el proveïment d'aigua per a consum humà.  
Segon  
Notificar a les persones interessades que contra aquesta resolució, pel fet de no ser un acte de tràmit definitiu en via administrativa, no es pot interposar cap recurs; la qual cosa no és inconvenient perquè puguen utilitzar tots els mitjans que estimen oportuns per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 3 de novembre de 1995.- La directora general de Qualitat Ambiental: Gloria Arnandis Boix.